Kunstenaar in hof oor sekswerker se doodArgieffoto Zwelethu Mthethwa se verhoor het Dinsdag na meer as twee jaar se vertragings in die Wes-Kaapse hooggeregshof begin. Hy word daarvan beskuldig dat hy Nokuphila Kumalo geslaan en geskop het tot sy dood is. Kumalo se liggaam is op 14 April 2013 in Ravenscraigstraat in Woodstock gevind. William Booth, Mthethwa se regsverteenwoordiger, het Dinsdag ŉ beroep op die hof gedoen om sy kliënt te beskerm. Volgens Booth is Mthethwa geteister, gestoot en gestamp deur sekswerkers wat buite die hof betoog het. Booth het aangevoer dat Mthethwa geïntimideer voel en beskerming sal verlang wanneer hy by die hof opdaag en dit weer verlaat indien die betogers se aksies nie einde kry nie. Regter Patricia Goliath het gesê Mthethwa se waardigheid moet gerespekteer word aangesien hy onskuldig is tot hy skuldig bevind word. Sally Shackleton, direkteur van Sweat, ŉ organisasie wat veg vir die regte van sekswerkers, het ontken dat die betogers Mthethwa geteister het. Staatsaanklaer Christenus van der Vijver het vroeër aan die hof gesê die staat sal aanvoer dat Kumalo “onregmatig en met opset geskop is en dat die dood van die slagoffer deur die beskuldigde veroorsaak is”. Van der Vijver het gesê die staat se bewysstukke sluit kringtelevisiebeeldmateriaal van die beweerde voorval in. Die staat se eerste getuie was konst. Asanda Sasha wat by die Woodstock-polisiestasie werk. Hy het getuig dat die polisie in kennis gestel is oor ŉ liggaam wat langs die pad gevind is. Hy het verduidelik hoe hy op die toneel aangekom het en gesien het ŉ veiligheidswag staan langs die lyk. Hy het beserings aan die vrou se gesig opgemerk en ŉ ambulans ontbied. Sasha het getuig ŉ vrou wat die oorledene glo geken het, het op die toneel opgedaag. Die verhoor is tot 8 Junie uitgestel.